
«Пармаса коми йӧзлӧн – 
сӧстӧм сӧвесьт да пӧсь сьӧлӧм. 
И ме гордитча, мый миян Удораын 
татшӧмыс эмӧсь уна-унаӧн...»

«Кык ёрт»
висьт

Котельнӧйлӧн ыджыд труба пуркъялӧмӧн  дугтывтӧг руышті сера-пемыд тшынӧн. Кӧдзыд поводдя быдлаысь кыскис вывлань енэж пивйӧ шоныд ру. Март тӧлысь быттьӧ нарӧшнӧ дуръяіс посёлокса олысьяскӧд. Кык судтаа пу керкаяс ылысянь видзӧдігӧн кажитчисны джынвыйӧ тупкыссьӧмӧн лым пытшкӧ. Дерт, коркӧ вӧвлӧм вӧрпункт дырйи, кодӧс дас сизим во сайын на тупкисны, бурмӧдӧмыс вӧліс мӧднога, а не ӧні - кор сӧмын шӧр туй весалӧма лымйысь да некымын улича би пӧнаръяс сотчӧны, да нӧшта на кӧнсюрӧ эновтӧм керкаяс коньӧра сулалӧны... Но, буракӧ, тӧдчӧ вӧліс, мый посёлокын олӧмыс абу на кусӧма.
Вась Миш кокъясӧн тапӧдӧмӧн грымакылігтыр пырис гортас.
- Фу-у! Вот и кӧдзыд, а эськӧ и мед да бара ӧтик и сійӧ жӧ насосыс жугалі, - гораа сёрниті сійӧ вылыс паськӧмсӧ пӧрччигӧн.
- Мишӧ, тайӧ тэ? – пытшкӧс жырйысь кыліс гӧтырыслӧн воча юалӧм.
- Ме, ме! – жугыль гӧлӧсӧн шыӧдчис верӧсыс. – А коді нӧ вермас, абу кӧ ме?
Здукъяс мысти Миш мыськис кияссӧ, пырис кухняӧ да пуксис пызан сайӧ. Пыр сэтчӧ жӧ локтіс гӧтырыс: «Медлым, ме верда тэнӧ, шыдыс на пым. Ачым неважӧн ӧбедайті да бӧр асы колӧ мунны библиотекаӧ, стэнд челядьлы колӧ на эштӧдны аски кежлӧ».
- А ме ӧд ӧні, Лидӧ, сёйышта да сідзжӧ бӧр удж вылӧ муна. Колӧ ремонт помавны, кӧть эськӧ и сменаӧс уджалі нин, а быть, - юрнас дӧвкнитіс Миш да кутіс панясьны дуалысь на сёйӧд. Тшыгъялӧм мужичӧй горша лупсуйтіс яя-гӧрӧка шыд да мутшкыльтіс нин джын тупӧсь нянь. Гӧтырыс видзӧдіс-видзӧдіс верӧсыс вылӧ да нюмпырысь шыӧдчис: «Татшӧм гораакӧ эськӧ тэ, Мишӧ, чапкӧдчин менӧ окалігӧн, кутшӧма ӧні! А то ӧтчыд тӧлысьын чмокнитлан и всё! Гашкӧ, сэки и мусукасьӧмыс пӧсяджык вӧліс...»
- Но, «гашкӧыс на сійӧ кашкӧ», а радейтчӧм вылӧ грек ӧбижайтчыны ме вылӧ, - нюмыштіс Миш чуньнас вӧрӧдӧмӧн.
- Ак, тэ мудер ӧшлӧпан! – серӧктіс Лида. – Вай жӧ меным мунны колӧ. Этӧні, скӧвӧрӧдаас, пражитӧм йӧла картупель на эм, ачыд тэчан. Всё, ме мӧда. 
Нывбаба ӧдӧбсис коридорлань, пасьтасис да дзуркнитіс ӧдзӧсӧн.
А недыр кад мысти кӧзяин кушмӧдіс ещӧ сёянтор скӧвӧрӧдаысь. «Но вот, ӧні кынӧмпӧт бура веськӧді», - дӧвӧля горкйыштіс Миш да пондіс ньӧж пасьтасьны. Пуксис табурет вылӧ, кӧмаліс ӧти упакисӧ да ӧзтіс сигарет. Сэсся синсӧ куньӧмӧн пыксис мышнас стенӧ да тэрмасьтӧг шпуткис лӧз тшынӧн. Миш тӧдлытӧг думъяснас ылыстчис кольӧм арся пӧраӧ, кор Йирваын чери кыйсисны Юракӧд, ас ёртыскӧд. Вот сійӧ спинингӧн водзсасьӧ крокодил кодь сиркӧд, коді жуглаліс нин ёсь пиньясӧн пыжсӧ и кӧсйӧ курччыны сылысь ки пӧвсӧ, но ёртыс ас кадӧ сатшкис багырӧн кык метра черилы гиагльӧмас и мездіс неминучаысь. 
И другысь... А-а-а!  Лёк  горӧдӧмысь Миш ачыс дрӧгмуніс да паськӧдіс повзьӧмысла синъяссӧ. Жыр пасьтала быдса кымӧрӧн ӧшаліс тшын. Шоныд гачыс пидзӧссянь чискис вата сотчӧм дукӧн.
«Ак, ак!» - тэрыба чеччис Миш да кияснас тапӧдӧмӧн лядвейяс кузяыс кутіс йӧктыны места вылас бергалӧмӧн. – Ӧй-ӧ, сотча! Пӧжар!» Катшкыгтырйи восьтіс пыран ӧдзӧс, медым тӧлӧдны олан патерасӧ.  «Вот и дела вӧчи! Тьпу! – сьӧласис майшасьысь морт. – Тайкӧ эг сотчы! Вот и дела вӧчи!»
Некымын кад мысти Миш томналіс оланін да петіс уличаӧ. Котельнӧйыс, кӧні уджаліс, вӧлі неылын, мыйысь и тірӧдӧмпырысь котӧртіс ныр-вомсӧ кӧдзыдысь кепыся киӧн тупкӧмӧн.
Разялӧм насос дорын ноксис Юра, коді пыр шыӧдчис Мишлы: «Миша, а я достал и флянец, и стопорное кольцо, и нужный подшипник на вал. Сейчас старый подшипник выбью и заменим все детали».
 Роч ёртыс эз куж комиӧн сёрнитны и Мишлы быть ковмис рочасьны. «Но, а ты дома то сёйлін? Ветлін домой?» - юаліс воча Миш Юралысь.
«Да, да, ходил домой. Перед тобой только что обратно пришёл, - шуис ёртыс. – Ну-ка, подержи эту железяку, а я кувалдой попробую». Мӧдыс инмӧдіс кӧрт брус вал бердӧ да дӧвнитіс юрнас: «Давай!» Кыліс «Бу-у-м!» и... «А-а-а! Япона мать, шыж бедь! Кытчӧ нӧ ударил!» - омлёвтіс Миш да доймӧм кисӧ кок коласӧ дзебӧмӧн кусыньтчис копыртчӧмӧн джоджӧдзыс.
«Миш! Миш! Прости, соскользнула кувалда! Прости, друг! Покажи, может перевязать надо?» - повзьӧм Юра кинас кутчысьӧмӧн пельпомас ойзысь ёртыслы кутіс ланьтӧдны сійӧс. «Тащи аптечку, - буркитіс Миш. – А зо бара кӧнкӧ тай быдторыс жӧ мекӧд лоӧ: то сотчысь чигаркаӧн тайкӧ эг сотчы, то кувалдаӧн кучкисны ыджыд чуням...»
Кор нин сэсся Юра тӧбис сылысь дойдӧм чуньсӧ, тӧбӧдыс артмис «нӧш» кодьӧн. Чуймӧм Миш видзӧдліс первой да серӧктіс: «Юра, вот у тебя «золотые руки», всё умеешь, а забинтовал палец как «ногу слона». Ну ты даёшь! Жена увидит – в обморок упадёт!» «Ладно, ладно, целее будет!» - сідзжӧ нюмис ёртыс. «Да, у-уж! Мастер-коновал! – сьӧкыда лолыштіс Миш. – Ну, давай дальше ремонтировать. Надо закончить, иначе давление совсем упадёт, а мороз только крепчает на улице».
Нӧшта некымын час мысти войтыр помалісны дзоньталӧм. Юра колччис уджавны сменасӧ, а Миш локтіс гортас. Кӧть и ёнтіс пыкӧса чуньыс, сійӧ эз няргы, а водіс диван вылӧ шойччыштыны. Буракӧ, мудзӧм мужичӧй личаліс да эз и тӧдлы, кыдз унмовсис. И со петкӧдчис сылы татшӧм вӧт. Быттьӧ восьлалӧ сійӧ югыд, гулыд вӧр кузя, а гӧгӧр жбыръялӧны сьӧлаяс, таръяс, потлясьӧмӧн му вывті котралӧны чукчияс, пуяс сайсянь кыйласьӧны пашкыр бӧжа рыжӧй ручьяс... А сӧстӧм ёльын сяльгӧдчӧ борган и ӧвтӧ свежӧй ыркӧдӧн. И лов пытшкын сэтшӧм долыд! Гӧгӧр гажа да мича! Со паныдасис куим сывъя пожӧм. Пу дінса паськыд потасысь кылӧ мелі шы лад. Морт сюйӧ пытшкӧ кисӧ, но другысь кодкӧ кватитӧ ыджыд чуньсӧ и гурчкӧдӧ ёсь пиньясӧн! «Ӧ-ӧ! – Миш садьмӧ сьӧкыда лолалӧмӧн. – Мый-а, мый? У-уф! Тьпу, япона мать!» «Мыйнӧ повзин тадзи? – шыӧдчис гӧтырыс. – Ме сӧмын киад тшукӧдчи, медым садьмӧдны тэнӧ. Вӧтасин али мый?» «Зо, эн нин юась, - вочавидзис дӧзмӧмпырысь мужикыс. – Талун луныс кутшӧмкӧ гӧгӧрвотӧм». «Вай жӧ, чай ю, пӧрччысь да вод. Кадыс сёр нин», - шуис Лида да кусӧдіс ыджыд жырйысь бисӧ.
Ӧтчыд Миш да Юра сёрнитчисны кӧч пекляяс сиавны. Уклад тросысь войбыд кык ёрт разисны сутыг, сэсся пым пӧим пытшкын сотыштісны небзьытӧдз да дасьтісны ветымын гӧгӧр пекля. «Но и дӧбра вӧчим! Татысь нин кӧчильыд оз мынтысь, - дӧвӧляпыр сёрнитіс Миш. – Смотри, Юра, попробуй сломать! Выдержит хоть человека!» «Ты чего,Миш? Что мы людей будем что-ли ловить?» - чуймис Юра. «Да нет, это я в шутку! Вон, пробовал вот так ногой в натяжку, а сломать не смог, - нюмыштіс Миш. – Гӧгӧрвоин? Понял?» «Да, если в неделю хотя бы десять зайцев поймаем, то... Сколько это будет мяса? – чуньяснас вӧрӧдӧмӧн Юра пондіс лыддьыны. – Это будет почти сорок килограммов  свежатины! По двадцать на «брата»! Ого-го!» «А если ещё на месяц перевести – то и все сто пятьдесят килограммов! – содтіс Миш. – Вот кӧні яйыс вӧлӧма! Заяц – это не только ценный мех, но и много диетического полезного мяса!» «Жаль, шкуры сдать некуда. Хотя можно и шапки либо шубку сшить, - думӧ уси Юра. – Ну, посмотрим. Вообщем, завтра выходим в семь утра. Я к тебе подойду...
Аскисӧ сюсь кыйсьысьяс лунтыр лым талисны да сиасины пекляясдӧ. Кӧнсюрӧ увтас инъясӧд мунігӧн Миш ыджыд сьӧктанас трактор моз гӧрис лымъя толаяс пыр. Сир ньылӧм кисьтіс, медым паськыджыка кытшовтны баддя-ёля сьӧртъясдӧ. Веськыда кӧ шуны, кӧч кок туйыс быдлаын паныдасьліс и войтыр радліны, мый непременнӧ бурауна прӧмыс регыд кад мысти шедӧдасны. Весиг кор нин гортлань шлопкисны, Юра кутіс висьтасьны Мишлы кыдзи кӧч яйсӧ позяс пӧжны нӧк да яблок сорӧн, а юр да лыясысь – пуны студень.
Бӧрыннас вежон мысти, шойччан лунӧ ёртъяс медводдзаысь ветлісны видлыны пекляясдӧ. Радлӧмлы пом ни дор эз вӧв – вит кӧчыль кык вылӧ! «Но вот и яяссим! – шуис Миш. – Я говорю, мясо подано! Да, не десять тушек, но на первый раз неплохо!» «Миш, я думаю, нам надо волокушу с собой таскать, а то больше попадёт – нам не вытащить на себе», - воча шыӧдчис ёртыс.
Выль лунӧ удж вылын мыйыськӧ кыкнанныс видзӧдсины гажтӧма и векджык нӧрӧвитіны ӧти асмоганнӧ кежавны. Миш первойӧн юаліс Юралысь: «Слушай, жена всё сделала по твоему рецепту и сготовила тушёного зайца. Вроде всё вкусно было,  я почти всю тушку один съел. А потом ночью как прихватило живот. Ей богу из туалета не вылезал! А ты как?» «Да что я? Честно говоря, что-то от этого, как ты говорил – диетического мяса, так кишки выпрямило, что спасу нету! – лолыштіс Юра да тапнитіс морӧсас ёртыслы. – Пожалуй, я впредь воздержусь от зайчатины». «Может быть ты и прав, - сӧгласитчис Миш да содтіс. – Думайта, кӧч яйтӧг сідз жӧ позяс овны! Подальше от греха! Пусть зайцы растут и размножаются! Завтра же после смены сходим, снимем петли. Мы лучше с тобой, друг любезный, весной опять на Ирву поедем, уток постреляем, рыбку половим да на зорьке песни от души петь будем! А то, мне уже давно снится...
Тадзи и олӧны Чим посёлокын кык ёрт. Ас му радейтӧны да вӧр-васӧ кылӧны, а нӧшта на кыдз вермӧны пай пуктӧны Удора вӧсна.

А. Вурдов






















Сиа рӧдвужлы

«Войналӧн дой»

Арся зэра поводдяыс эз жалит немтор. Урожай идралӧм сиктсаяс кӧть и ӧдва бӧрыннас эштӧдісны, муяс вылын колис на и картупель, и капуста, и мӧс сёркни. Лунтыр нывбабаяс да челядь суклясины няйтын, медым ньӧти пуль не кольны вазьӧм муӧ. Весиг гажтӧм люв бӧжа понъяс сӧмын никсіны, а эз увтны. Джынвыйӧ кушмӧм Слӧбӧда-Яг деревня жугыля ышлолаліс. Муніс 1943 во. Лев Сем Ӧнь колхозсянь уджаліс чери да звер-пӧтка промышлятысьӧн и ӧні лӧсьӧдчис катны Йирваӧ ас кыйсян угоддяӧ. Пыж дорӧ нин вӧлі лэччӧдалӧма кыйсян кӧлуй да куш лагунъясдӧ.
«Йӧгӧрӧ, Ваньӧ! Кӧджводзсьыс туиссӧ да чипишсӧ на, пиянӧ, лэччӧдӧ», - нальк ӧдзӧс пыр шыӧдчис айныс да ачыс пондіс бакилӧасьны. Сылӧн гӧтырыс, Пепил Саш, буретш пытшкӧс жырйысь петкӧдіс моздорас тупльӧс: «Ӧньӧ, тані вурун латш гоз да вежсян горув дӧрӧм, а Ваньыслӧн вежсян дӧрӧм-гачсӧ пуктӧма ташкаад, кӧні лыйсян зараллеыд».
«Но бур, бур», - довкнитіс юрнас верӧсыс да пасьталіс лозсӧ. Кодкӧ тотшкӧдіс ӧдзӧсӧ. «Пырӧ, пырӧ коді сэні», - кывлысис кӧзяйка. «Бур лун! – пырис пӧшта новлысь Прӧк Натӧй. – Тіян письмӧ Микӧл писяньныд, фронт вылысь.Талун гажа лун, куим юӧр нин вайи йӧзлы».
Пепил Саш босьтіс куим пельӧса кусыньтлӧм бумага да мыччис верӧсыслы, коді орччӧн сулаліс: «Ӧньӧ, нолы лыддьыв, мый-а нин пиным гижӧ, а тэ, Настӧйӧ, лок прӧйдит пызан сайӧ стӧкан чай юны, самӧварыс на эз удит кӧйдны». «Ог, ог, пасибӧ Саш тьӧтӧ, тэрмася. Мӧдысь коркӧ», - нывбаба копыртчӧмӧн тювкнитіс ӧдзӧс сайӧ.
Кӧзяин чӧв пуксис ас табурет вылӧ, ӧшинь водзӧ. Паськӧдіс гижӧд да гораа кутіс лыддьыны: «Видза оланыд, менам дона ай-мамӧ, чой-вокӧ да мукӧд рӧдвужсаяс! Менам лючки-ладнӧ, киа-кока... дерт, мунӧны тышъяс... уна йӧз бырӧ да ранитчӧ... Тані вӧр-ваыс пӧшти ми кодь жӧ... немечьяс абу йӧйӧсь, вӧюйтны эськӧ кужӧны, но некор миянӧс оз вермыны...ӧд миян Муыс ӧтик... кыдзи верма ме дорйыся, а найӧсысь ог пов... Лыи дас куим фашистӧс...»
Сем Ӧнь ланьтіс. Сэсся здук мысти шӧпкӧдіс: «А бур детяӧ менам, мортӧс кӧ тэ лыйин и тэнӧ оз жалитны. Ме ӧд тэнӧ велӧдлі звер-пӧтка лыйны. Весиг Библияын шуӧма «не убий».
Арлыда мортлӧн дрӧгмунісны кымӧсвывса чукыръясыс, а синъясыс вазисны. Сійӧ чӧв видзӧдіс ӧшиньӧ сьӧкыд думӧ усьӧмӧн. Кутшӧмкӧ терпитны позьтӧм пытшкӧсса дой чепыштіс Сем Ӧньлысь сьӧлӧмсӧ. Но здукъяс мысти сійӧ бараысь гораа лыддис письмӧсӧ помӧдз, сэсся сьӧкыда лолыштіс, чеччис табурет вылысь, шапкаасис, босьтіс ташкасӧ, ружьесӧ да петіс ывлаӧ. Гӧтырыс колльӧдіс сійӧс пыж дорӧдз. Пыжӧ тэчасьӧм бӧрын ая-пиа йӧткысисны берегысь. Гӧтырыс да Йӧгӧр пиыс ӧлыштісны киӧн, а Сем Ӧнь воча пернапасасис да вӧлисти кутчысис сынны кык лопта пелысӧн. Чомкост мыдта вуджӧм бӧрын кыйсьысь думыштчис ас челядь йылысь. Сійӧ видзӧдіс Вань пиыс вылӧ, коді кык киӧн ӧпасничаӧ кутчысьӧмӧн старайтчис дугдывтӧг лэбнасьны. Морт думыштчис: «Да-а, Ирӧй нылӧ кӧнкӧ Дальньӧй Востокын верӧсыскӧд, вит во нин эг аддзыв; Лиза, молодеч, выль восянь ачыс велӧдны челядьӧс школаын пондас; Наста, коньӧр, век лун-вой скӧтнӧй дворын уджалӧ; Ӧльӧш, конюкалӧ, кӧть и грамотаӧ велӧдчис да и регыд Армияӧбосьтасны; Йӧгӧр, зэв эськӧ сюсь вӧравны, но мед велӧдчас на; Палӧй, рам ныв, мед водзӧ школаын велӧдчас; Вань, эськӧ сюсь жӧ детинка вӧр-ваын, а помалас кӧ сизим класс, мортӧн лоас; а вот Микӧлӧ, Микӧлӧ, а тэныд нӧ унаӧ Енмыс олӧм кадсӧ сетіс? И кор тайӧ мустӧм войнаыс помассяс? А Господьӧ, видз челядьӧс да мукӧд йӧзсӧ неминучаысь!»
Мывкыд, сюсь кыйсьысь тӧдіс тӧлк кыдзи и кор прӧмышляйтны. Кӧть и план-«поставка» ыджыд вӧлі, Сем Ӧнь век тыртліс ас кадӧ. Со и ӧні, арсӧ, кызь лун мысти кылӧдіс Йирваысь комын пуд гӧгӧр чери да витсё гӧгӧр сьӧла. Колхоз векджык лэдзис Сем Ӧнь пияныслы отсасьны айныслы кыйсигӧн, мый вӧсна и позянлуныс шедӧдны колана прӧмыс унджык артмыліс.
Декабр тӧлысьӧ, буретш вӧралӧм бӧрын, Ӧльӧшӧс босьтісны Краснӧй Армияӧ, кӧть и эз на тыр сылы дас кӧкъямыс арӧсыс. Первӧй веськаліс сійӧ военнӧй пехотнӧй училищеӧ, кытысь некымын тӧлысь мысти петіс взводса командирӧн. А мӧдӧдісны вӧрӧгкӧд тышкасьны Ленинградскӧй фронт вылӧ.  Ыджыд вокыс, Микӧлыс, кӧнкӧ эськӧ и орччӧн вӧюйті Волховскӧй фронт вылын, но не тӧдмавны, ни аддзысьлыны ӧта-мӧдныслы эз удайтчы. Да и некыдзи эз нин вермы лоны. Вӧлӧмкӧ да январ 16 лунӧ 1944 воын младшӧй лейтенант Николай Андреевич Вурдов геройчкӧя пӧгибнитӧма яр тышын. А шог юӧрыс ай-мамлы воӧма сӧмын кык тӧлысь мысти.
Мл. лейтенант Алексей Андреевич окоп пыдӧсӧ ляскысьӧмӧн лыддьыси медводдза гортсьыс воӧм письмӧ. Сійӧ пыр тӧдмаліс Палӧй чойлысь гижанногсӧ и нюмыштіс: «Миян нин йи кылаліс, воисны чӧжъяс да сырчикъяс, ...ставӧн лӧсьӧдчам гӧра-кӧдза восьтыны... Айыдлы Почёт грамота сетісны уна прӧмыс сдайтӧмысь... а ме дыр висьӧдчи, но помалі квайтӧд класс пять вылӧ... Мӧсным пони кукӧй вайис... дерт, сьӧкыд эськӧ... няньыс да совыс абу, а чери-яй выйим на...»
«Товарищ командир! Вас вызывает к себе комбат!» - шыӧдчис котӧрӧн воысь салдат. «Понял», - воча шуис командир да павкнитіс пельпомъяс вылӧ плащ-накидка. А медым воштӧдчыны КПП-ӧдз колӧ вӧлі вуджны бура паськыд эрдын либӧ кыссьӧмӧн, либӧ пышйӧмӧн. Тыладорсянь немечьяс частӧ вӧлі лыйлӧны подразделениелысь сулаланін. Но повтӧм коми зон зэв эз думайт, а котӧрӧн да усьласьӧмӧн воштӧдчис местаӧдз. А кор пырис блиндажӧ юӧртіс комбатлы локтӧм йылысь. Майор видзӧдліс сы вылӧ, сэсся казяліс, мый плащ-накидкаыс бон розьӧсь пуляясысь. «Да-а, Вурдов! Смерть ищешь? Ты мне живой нужен! – шуыштіс да ӧлыштіс кинас матыстчыны карта дорӧ. – Вот здесь твоя позиция. Ровно в 04 часа утра выдвинешь на фланги свои пулемёты, через десять минут после артподготовки начинаем контрнаступление. Задача – обеспечить прикрытие и подавить огневые точки противника. Если надо будет, выдвинетесь вперёд заранее до отметки 33,15. Ясно?» «Так точно, товарищ майор! – збодера вочавидзис Ӧльӧш. – Разрешите идти!» «Стой, подожди, - другысь орӧдіс шуӧмӧн комбат. – Старшина! Выдать младшему лейтенанту новую плащ-накидку и литру водки для пулемётного взвода.
Асывводзын пушкаяс гымӧдіны бурауна кад, а сэсся пуксис чӧв-лӧнь. Здукъяс мысти кыпӧдчисны ставӧн и уськӧдчисны атакаӧ. Быдлаын лёк горзӧмӧн кыліс «Ура!» Быдлаын взрыв да тшын. Регыд атакайтӧм тшӧкмуні. Ӧльӧш удитіс чеччыны гуӧ, а кор мыччысьліс видзӧдлыны, аддзис, мый воча локтӧны немечьяс. Кватитіс автомат, но джигалӧм затворыс эз уджав, а ӧтик автоматчик чус матӧдз нин локтіс. И сэки Ӧльӧш лэдзис юрсӧ муӧ да виччысис кор сійӧс лыясны. Но немеч мунӧма бокті. Сӧмын рытсӧ кыссьӧмӧн морт воштӧдчӧма ас траншеяӧдз. Уна тыш на прӧйдитӧма Алексей Андреевич, кытчӧдз абу ранитчӧма мина осколокъясӧн. Сьӧкыд дойысь садьтӧм офицерӧс вайӧдӧмны медсамбатӧ да пуктӧмны ӧтилаӧ кулӧм йӧзкӧд. Буракӧ санитар локтас зепъясысь видлыны документъясдӧ да казялас, мый мортыс ловъя. Сэсся вӧчасны операция да перъясны морӧс пытшкысь куим осколок тор. Та бӧрын на Ӧльӧшӧс вуджӧдасны водзӧ бурдӧдчыны Ленинградса госпитальӧ, кӧні и вочаалас Победа Лун. А август тӧлысьын фронтовик воис гортас.
Сем Ӧнь вӧліс кевмысьысь мортӧн и тӧждысис, медым аслас челядьыс петісны ыджыд олӧмӧ велӧдчӧм йӧзӧн, сыысь ас дорын некодӧс мырдӧн эз кут. Быдӧнлы сійӧ шулӧма: «Артмӧдӧ олӧмныдӧ кыдз кӧсъяныд, но чужан вуж, ас му да чужан кыв некор эн вунӧдӧ...»
Уна ва кывтіс сы пӧрасянь, но войналӧн дойыс колис. Да и став ыджыд семьяыс Сем Ӧньлӧн нин бырис. Буракӧ быдтасъяс ӧніяӧдз видзӧны рӧдлысь ним да паметь. Копыра аттьӧала Удора му сӧвмӧдысьясдӧ да дорйысьясдӧ.

[bookmark: _GoBack]Алексей Вурдов

